Raai watter winkelbaas verdien die meeste? | Netwerk24
Deur Nellie Brand-Jonker 13 Junie 2019 07:23
Whitey Basson, wat reeds in 2017 by die Shoprite-groep afgetree het, dra nog die kroon ten opsigte van die vergoeding wat hy verdien het.
Die inligting waarop die lys gegrond word, is net die vaste vergoeding wat elke jaar ontvang word plus korttermyn-aansporings of prestasiebonusse. Die langtermynaansporings soos in die jaarverslae in die inligting oor vergoeding aangedui, word ook genoem, maar omdat die uitbetaling daarvan van maatskappy tot maatskappy verskil, vorm dit nie die grondslag van die lys wat Netwerk24 saamgestel het nie.
Die groei in die totale inkomste en nabelaste wins van die maatskappye word ook verskaf.
Hoewel sommige winkelgroepe se jongste boekjare pas verby is, is hul jaarverslae nog nie uitgereik nie en daarom word die vorige boekjaar se jaarverslag gebruik.
Hier is die lys van die kontantvergoeding van grootste tot kleinste:
1. Pick n Pay se Richard Brasher
Richard Brasher, uitvoerende hoof van Pick n Pay. Foto: Nellie Brand-Jonker
Hy het in die pas afgelope boekjaar, tot einde Februarie 2019 sowat R32 miljoen verdien. Dit is sy vaste vergoeding plus ’n prestasiebonus van R20,6 miljoen.
Langermynaansporing: Die koste van sy aandeelopsie-toekennings beloop R32,4 miljoen.
Lees ook: Genade! Dis hoeveel Pick n Pay se baas verdien
In dié berig is ’n verduideliking wat die winkelgroep vir Brasher se lekker vet vergoeding gee.
Pick n Pay se inkomste het in die boekjaar tot einde Februarie met amper 10% tot R90,4 miljard gestyg. Sy nabelaste wins het met 27% tot R1,6 miljard gestyg.
2. The Foschini Group (TFG) se Doug Murray
Doug Murray, voormalige uitvoerende hoof van The Foschini Group.
Sy vaste vergoeding in die boekjaar tot einde Maart 2018 plus ’n prestasiebonus beloop R22,5 miljoen. Daar word genoem dat die prestasiebonus van R11,9 miljoen eers in 2019 betaal word.
Langtermynaansporing: Aandele wat aan hom toegeken is en in Junie 2018 syne geword het, gegrond op die prestasie vanaf 2016, het R15,1 miljoen beloop. Dit het sy totale vergoeding vir die jaar op R37,6 miljoen te staan gebring.
Murray het in September verlede jaar ná 11 jaar as uitvoerende hoof afgetree.
TFG se inkomste het in die boekjaar 19% tot R31,5 miljard gestyg. Sy nabelaste wins het met 3,6% tot R2,4 miljard gestyg.
3. Shoprite-groep se Pieter Engelbrecht
In die jaar tot einde Junie 2018 het hy R20,4 miljoen verdien. Dit sluit ’n bonus in van R4,5 miljoen.
Geen langtermynaansporing is ontvang nie.
Shoprite se verkope het met 3% tot R145,3 miljard gestyg. Sy nabelaste wins het met 4% tot R5,2 miljard gedaal.
Hoekom vat Whitey die kroon?
Sover vasgestel kon word, dra Basson steeds die kroon wat salaris en kontantbonus in ’n gegewe boekjaar betref.
In die 2016-boekjaar het hy tesame met ’n kontantbonus van R50 miljoen ’n totale vergoeding van R100 miljoen ontvang. Van die redes was sy diens van amper 45 jaar en die uitstekende resultate wat die groep behaal het, lui die 2016-jaarverslag.
In die jongste jaarverslag van die Shoprite-groep word aangedui dat Basson vir drie maande van die boekjaar tot einde Junie 2018 R19,5 miljoen verdien het. Hy het einde September 2016 bedank, maar het ’n kennisgewingstydperk van 12 maande by die groep gehad, waartydens hy vaste vergoeding moes ontvang. Dit sluit ’n vergoeding van R7 miljoen vir “ander” in.
In dié boekjaar het hy ook ’n opsie op aandele uitgeoefen wat Shoprite by hom teen R1,7 miljard moes koop.
Lees ook: Whitey kry nou (net) R1,7 mjd.
Basson se totale vergoeding, wat eintlik net ’n salaris was, het in die boekjaar tot einde Junie 2017 altesaam R50,1 miljoen beloop.
4. Mr Price-groep se Stuart Bird
In die boekjaar tot einde Maart 2018 het hy sy totale vergoeding, ingesluit ’n prestasiebonus van R19,3 miljoen, ontvang.
Langtermynaansporing: Dividende verdien op sy verbeurbare aandele en die waarde van prestasieverwante aandele-toekennings het R11,6 miljoen beloop. Dit het sy totale vergoeding op R30,9 miljoen te staan gebring.
Bird het einde Desember afgetree.
Die groep se inkomste het in die boekjaar tot einde Maart 2018 met 8% tot R21,3 miljard gestyg. Die nabelaste wins het met 23% tot R2,8 miljard gestyg.
5. Woolworths se Ian Moir
Hy het in die boekjaar tot 24 Junie 2018 ’n totale vergoeding van R19,1 miljoen verdien. Hy het in 2017 en 2018 geen prestasiebonus ontvang nie.
Langtermynaansporing: Die billike waarde van sy aandele en dividende ontvang, beloop R11,5 miljoen.
Woolworths se omset het met 2,1% tot R68,6 miljard gestyg. In die boekjaar is ’n nabelaste verlies van R3,5 miljard gely, vergeleke met ’n wins van R5,4 miljard in die vorige boekjaar.
6. Clicks se David Kneale
Hy het in die boekjaar tot einde Augustus 2018 R16,9 miljoen verdien, waarvan sy bonus R6,3 miljoen was.
Langtermyn-aansporing: Die koste van aandeelopsies wat in die jaar aan hom toegeken is, beloop R52,8 miljoen.
Clicks se inkomste het met 9% tot R30,9 miljard gestyg. Sy nabelaste wins het met 15% tot R1,4 miljard gestyg.
Kneale het begin 2019 ná 13 jaar as uitvoerende hoof afgetree.
7. Dis-Chem se Ivan Saltzman
Hy het in die boekjaar tot einde Februarie 2018 R16,4 miljoen verdien, waarvan sy bonus R3,7 miljoen was.
Die uiteensetting van die uitvoerende direkteure se vergoeding toon nie ’n langtermyn-aansporing nie.
Dis-Chem se inkomste het met 13% tot R20,7 miljard gestyg. Die nabelaste wins het met 6,5% tot R698,3 miljoen gestyg.
8. Pepkor (voorheen Steinhoff Africa Retail) se Leon Lourens
Hy het in die boekjaar tot einde September 2018 ’n totale vergoeding van R13,8 miljoen ontvang. Dit sluit ’n jaarlikse bonus en twee ander bonusse in.
Pepkor se inkomste het met sowat 11% tot R64,2 miljard gestyg. Die nabelaste wins het met amper 19% tot R2,9 miljard gedaal.
9. Truworths se Michael Mark
Hy het in die boekjaar tot einde Junie 2018 sowat R12,5 miljoen se kontant verdien. Dit sluit in rente op lenings van R3,3 miljoen. Hy kry nie ’n prestasiebonus nie.
Langtermynaansporing: Die billike waarde van sy aandele-gegronde toekennings beloop R10 miljoen. Die uiteensetting toon ook lenings wat hy ingevolge ’n 1998-aandeelskema van R43,2 miljoen gekry het.
Truworths se vergelykbare inkomste het met 0,2% tot R19,3 miljard gedaal. Sy nabelaste wins het met 0,9% tot R2,7 miljard gedaal.
10. Spar-groep se Graham O’Connor
Hy het in die boekjaar tot einde September 2018 ’n totale vergoeding van R11,4 miljoen verdien, wat ’n prestasiebonus van R4,4 miljoen ingesluit het.
Spar-groep se inkomste het met 6% tot R103 miljard en sy nabelaste wins met 0,4% tot R1,8 miljard gestyg.
11. Massmart se Guy Hayward
Hy het in die boekjaar tot einde Desember 2018 ’n vergoeding van R8,5 miljoen verdien. Dit sluit ’n prestasiebonus van R1,3 miljoen in.
Langtermynaansporing: Saam ’n rentevrye lening en die wins op aandeelopsies het sy totale vergoeding vir die jaar R12,8 miljoen beloop.
Massmart se inkomste het met 2,9% tot R91,2 miljard gestyg. Sy wins vir die boekjaar het met 35% tot R868,7 miljoen gedaal.
12. Lewis se Johan Enslin
In die boekjaar tot einde Maart 2018 het hy R4,3 miljoen verdien. Hy het geen bonus in die boekjaar en die vorige boekjaar gekry nie.
Lewis se inkomste het met 0,6% tot R5,5 miljard gedaal. Die nabelaste wins het met 26% tot R264,1 miljoen gedaal.
Meer oor: Massmart | Truworths | Clicks | Shoprite | Woolworths | Foschini | Dis-Chem | Lewis | Salarisse | Vergoeding | Bonusse | Uitvoerende Hoofde | Kleinhandel